*****

ΚΑΝΟΝΙΣΜΟΣ (ΕΟΚ) αριθ. 1906/90 ΤΟΥ ΣΥΜΒΟΥΛΙΟΥ

της 26ης Ιουνίου 1990

σχετικά με ορισμένους κανόνες εμπορίας για το κρέας πουλερικών

ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 2777/75 του Συμβουλίου της 29ης Οκτωβρίου 1975 περί κοινής οργανώσεως αγοράς στον τομέα του κρέατος πουλερικών (1), όπως τροποποιήθηκε τελευταία από τον κανονισμό (ΕΟΚ) αριθ. 1235/89 (2), και ιδίως το άρθρο 2 παράγραφος 2,

την πρόταση της Επιτροπής,

Εκτιμώντας:

ότι ο κανονισμός (ΕΟΚ) αριθ. 2777/75 προβλέπει τον καθορισμό κανόνων εμπορίας που αφορούν κυρίως την κατάταξη κατά κατηγορία βάρους και ποιότητας, τη συσκευασία, την αποθήκευση, τη μεταφορά, την παρουσίαση και τη σήμανση ορισμένων τύπων κρέατος πουλερικών·

ότι οι κανόνες αυτοί μπορεί να συμβάλουν στη βελτίωση της ποιότητας του κρέατος πουλερικών και να διευκολύνουν επομένως την πώληση του κρέατος αυτού· ότι οι παραγωγοί, οι εμπορευόμενοι και οι καταναλωτές έχουν επομένως συμφέρον να εφαρμόζονται κανόνες εμπορίας για το κρέας πουλερικών που θεωρείται κατάλληλο για την ανθρώπινη κατανάλωση·

ότι, για το σκοπό αυτό, οι κανόνες αυτοί πρέπει να εφαρμόζονται στους οικείους τύπους κρέατος πουλερικών που διατίθενται στο εμπόριο στο έδαφος της Κοινότητας στα διάφορα στάδια της εμπορίας του· ότι προκύπτει επίσης ότι είναι αναγκαίο να κατατάσσονται σε δύο κατηγορίες όλα τα κρέατα πουλερικών σύμφωνα με τη διάπλαση και την όψη· ότι πρέπει ωστόσο να αποκλειστούν από το πεδίο εφαρμογής αυτών των κανόνων οι μικρής κλίμακας πωλήσεις σε τοπικό επίπεδο και οι εργασίες τεμαχισμού και αφαίρεσης κοκκάλων στους τόπους πώλησης που προβλέπονται στο άρθρο 3 παράγραφοι 5 και 7 της οδηγίας 71/118/ΕΟΚ του Συμβουλίου (3) της 15ης Φεβρουαρίου 1971 για τα υγειονομικά προβλήματα στον τομέα των συναλλαγών νωπών κρεάτων πουλερικών, όπως τροποποιήθηκε τελευταία από την οδηγία 88/657/ΕΟΚ (4), καθώς και οι παραδόσεις στη βιομηχανία τροφίμων ·

ότι η επισήμανση του κρέατος πουλερικών υπόκειται στους γενικούς κανόνες που καθορίζονται στην οδηγία 79/112/ΕΟΚ του Συμβουλίου της 18ης Δεκεμβρίου 1978 περί προσεγγίσεως των νομοθεσιών των κρατών μελών σχετικά με την επισήμανση και την παρουσίαση τροφίμων που προορίζονται για τον τελικό καταναλωτή καθώς και τη διαφήμισή τους (5), όπως τροποποιήθηκε τελευταία από την οδηγία 89/395/ΕΟΚ (6)· ότι λόγω της φύσεως των εν λόγω προϊόντων και προκειμένου να έχουν οι καταναλωτές ευρύτερη πληροφόρηση και να διευκολυνθούν οι συναλλαγές, θα πρέπει να καθορισθούν ορισμένες συμπληρωματικές απαιτήσεις σύμφωνα με το άρθρο 4 παράγραφος 2 της οδηγίας 79/112/ΕΟΚ, και ότι θα πρέπει ιδίως να προβλεφθεί ότι τα κρέατα πουλερικών πρέπει να κατατάσσονται σε δύο κατηγορίες διάπλασης και να καθορίζονται οι όροι σύμφωνα με τους οποίους πρέπει να διατίθεται προς πώληση το κρέας πουλερικών· ότι, για τους ίδιους λόγους, θα ήταν επίσης σκόπιμο οι ενδείξεις σχετικά με τη χρησιμοποιούμενη μέθοδο ψύξης και τον τύπο εκτροφής από τον οποίο προέρχονται τα πουλερικά να χρησιμοποιούνται μόνο σύμφωνα με τους κοινοτικούς κανόνες που θα καθοριστούν·

ότι το νωπό κρέας πουλερικών πρέπει να θεωρείται πολύ ευαλλοίωτο από μικροβιολογική άποψη· ότι επομένως είναι αναγκαίο για το νωπό κρέας πουλερικών να αντικατασταθεί η ημερομηνία ελάχιστης διατηρησιμότητας από την ημερομηνία της ένδειξης «ανάλωση πριν από . . .» σύμφωνα με το άρθρο 9α παράγραφος 1 της οδηγίας 79/112/ΕΟΚ·

ότι είναι βασικής σημασίας, για το συμφέρον και του παραγωγού και του καταναλωτή, το κρέας πουλερικών που εισάγεται από τρίτες χώρες να πληροί τους όρους των κοινοτικών κανόνων· ότι ωστόσο θεωρείται σκόπιμο να αποκλειστεί από το πεδίο εφαρμογής το κρέας πουλερικών που προορίζεται για εξαγωγή από την Κοινότητα·

ότι είναι αναγκαίο να καθοριστούν λεπτομερέστεροι κανόνες για την εφαρμογή του παρόντος κανονισμού· ότι, λόγω του τεχνικού χαρακτήρα αυτών των θεμάτων και της ενδεχόμενης ανάγκης για συχνές τροποποιήσεις, είναι καταλληλότερη η διαδικασία που προβλέπεται στο άρθρο 17 του

κανονισμού (ΕΟΚ) αριθ. 2777/75· ότι, για τους ίδιους λόγους, κρίνεται απαραίτητο να θεσπιστούν με βάση την ίδια διαδικασία τα ενδεδειγμένα μέτρα για την εξασφάλιση της ενιαίας εφαρμογής του παρόντος κανονισμού·

ότι κρίνεται σκόπιμο να καθοριστούν ποσοστά της τεχνικά αναπόφευκτης απορρόφησης ύδατος, των οποίων δεν πρέπει να γίνεται υπέρβαση κατά την παρασκευή νωπών και κατεψυγμένων σφαγίων και ταχείας καταψύξεως σφαγίων· ότι είναι απαραίτητο να καθοριστούν ενιαίες μέθοδοι για τον έλεγχο της τήρησης των προδιαγραφών αυτών· ότι λαμβανομένου υπόψη του τεχνικού χαρακτήρα των προς θέσπιση κανόνων, θεωρείται σκόπιμο να καθορίζονται σύμφωνα με τη διαδικασία που προβλέπεται στο άρθρο 17 του κανονισμού (ΕΟΚ) αριθ. 2777/75· ότι κατά συνέπεια, πρέπει να καταργηθεί ο κανονισμός (ΕΟΚ) αριθ. 2967/76 του Συμβουλίου της 23ης Νοεμβρίου 1976 περί καθορισμού κοινών κανόνων για την περιεκτικότητα σε νερό των κατεψυγμένων ή υπερκατεψυγμένων πετεινών, ορνίθων και ορνιθίων (1), όπως τροποποιήθηκε τελευταία από τον κανονισμό (ΕΟΚ) αριθ. 3204/83 (2)·

ότι εναπόκειται στα κράτη μέλη να καθορίσουν την αρμόδια αρχή επιφορτισμένη με τον έλεγχο της τήρησης των διατάξεων του παρόντος κανονισμού· ότι η διαδικασία για την εποπτεία αυτή πρέπει να είναι ενιαία σε όλα τα κράτη μέλη·

ότι εναπόκειται στα κράτη μέλη να καθορίσουν τις κυρώσεις σε περίπτωση παραβάσεως των διατάξεων του παρόντος κανονισμού,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

1. Ο παρών κανονισμός θεσπίζει τους κανόνες εμπορίας για ορισμένους τύπους και ορισμένες μορφές κρέατος πουλερικών των ακόλουθων ειδών, όπως αναφέρονται στο άρθρο 1 παράγραφος 1 του κανονισμού (ΕΟΚ) αριθ. 2777/75:

- αλέκτορες και όρνιθες,

- νήσσες,

- χήνες,

- ινδιάνοι,

- μιλεαγρίδες (φραγκόκοττες).

Αυτό το κρέας πουλερικών μπορεί να διατεθεί στο εμπόριο εντός της Κοινότητας μέσω εμπορικής ή επαγγελματικής επιχείρησης, μόνον εφόσον πληροί τις διατάξεις του παρόντος κανονισμού.

2. Ο παρών κανονισμός εφαρμόζεται μόνο στα σφάγια ολόκληρων και τεμαχισμένων πουλερικών και στα παραπροϊόντα σφαγίων, συμπεριλαμβανομένου του φουά γκρα, των οποίων ο κατάλογος θεσπίζεται σύμφωνα με τη διαδικασία που καθορίζεται στο άρθρο 17 του κανονισμού (ΕΟΚ) αριθ. 2777/75 του Συμβουλίου.

3. Οι διατάξεις του παρόντος κανονισμού δεν εφαρμόζονται:

- στο κρέας πουλερικών που προορίζεται για εξαγωγή από την Κοινότητα,

- στο είδος των πωλήσεων που αναφέρονται στο άρθρο 3 παράγραφος 5 της οδηγίας 71/118/ΕΟΚ του Συμβουλίου.

4. Οι διατάξεις του παρόντος κανονισμού εφαρμόζονται με την επιφύλαξη των διατάξεων που ισχύουν στον κτηνιατρικό τομέα και στον τομέα των τροφίμων και που έχουν ως στόχο την τήρηση των κανόνων υγείας και καταλληλότητας καθώς και την προστασία της υγείας των ανθρώπων και των ζώων.

Άρθρο 2

Κατά την έννοια του παρόντος κανονισμού νοούνται ως:

1. «κρέας πουλερικών»: το κρέας πουλερικών που είναι κατάλληλο για την ανθρώπινη κατανάλωση και δεν έχει υποστεί καμία άλλη επεξεργασία που να εξασφαλίζει τη συντήρησή του εκτός από την ψυκτική επεξεργασία,

2. «σφάγιο»: ολόκληρο το σώμα πουλερικού των ειδών που αναφέρονται στο άρθρο 1 παράγραφος 1 του παρόντος κανονισμού μετά την αφαίμαξη, την αποπτίλωση και τον εκσπλαχνισμό· ωστόσο, η αφαίρεση της καρδιάς, του συκωτιού, των πνευμόνων, του προλοβού και των νεφρών, καθώς και η αποκοπή των άκρων στο ύψος του ταρσού και η αφαίρεση της κεφαλής είναι προαιρετικές· το εκσπλαχνισμένο σφάγιο μπορεί να διατεθεί προς πώληση με ή χωρίς εντόσθια, δηλαδή καρδιά, συκώτι και λαιμό, τοποθετημένα στην κοιλιακή κοιλότητα,

3. «τεμάχιο»: το κρέας πουλερικών το οποίο, λόγω του μεγέθους και των χαρακτηριστικών του μυικού ιστού, αναγνωρίζεται ότι έχει ληφθεί από τα αντίστοιχα τμήματα του σφαγίου,

4. «προσυσκευασμένο κρέας πουλερικών»: το κρέας πουλερικών που παρασκευάζεται σύμφωνα με τους όρους που προβλέπονται στο άρθρο 1 παράγραφος 3 στοιχείο β) της οδηγίας 79/112/ΕΟΚ,

5. «νωπό κρέας πουλερικών»: το κρέας πουλερικών που δεν έχει σκληρυνθεί από το ψύχος και το οποίο πρέπει να διατηρείται συνεχώς σε θερμοκρασία που δεν είναι κατώτερη από -2 °C ούτε ανώτερη από +4 °C,

6. «κατεψυγμένο κρέας πουλερικών»: το κρέας πουλερικών το οποίο πρέπει να καταψύχεται το συντομότερο δυνατόν στο πλαίσιο των κανονικών διαδικασιών σφαγής και το οποίο διατηρείται συνεχώς σε θερμοκρασία που δεν υπερβαίνει τους -12°C. Ωστόσο, μπορούν να καθοριστούν ορισμένα όρια ανοχής σύμφωνα με τη διαδικασία που προβλέπεται στο άρθρο 17 του κανονισμού (ΕΟΚ) αριθ. 2775/75,

7. «κρέας πουλερικών βαθείας καταψύξεως»: το κρέας πουλερικών το οποίο διατηρείται συνεχώς σε θερμοκρασία που δεν υπερβαίνει τους -18 °C, εντός των ορίων ανοχής που προβλέπει η οδηγία 89/108/ΕΟΚ του Συμβουλίου της 21ης Δεκεμβρίου 1988 για την προσέγγιση των νομοθεσιών των κρατών μελών σχετικά με τα τρόφιμα βαθείας καταψύξεως που προορίζονται για την διατροφή του ανθρώπου (3),

8. «πουλερικά χωρίς προσυσκευασία»: το κρέας πουλερικών που διατίθεται προς πώληση στον τελικό καταναλωτή χωρίς προσυσκευασία ή που συσκευάζεται στον τόπο πώλησης εφόσον το ζητήσει ο αγοραστής.

Άρθρο 3

1. Το κρέας πουλερικών όπως ορίζεται στο άρθρο 1 κατατάσσεται είτε ως κατηγορίας «Α» είτε ως κατηγορίας «Β», ανάλογα με τη διάπλαση και την όψη των σφαγίων ή των τεμαχίων τους. Η κατηγορία «Α» υποδιαιρείται σε Α1 και Α2 σύμφωνα με τα κριτήρια που θα καθοριστούν με τη διαδικασία του άρθρου 17 του κανονισμού (ΕΟΚ) αριθ. 2777/75. Για την κατάταξη αυτή λαμβάνεται κυρίως υπόψη η ανάπτυξη της σάρκας, η παρουσία λίπους καθώς και ο βαθμός φθοράς και μωλώπων.

2. Το κρέας πουλερικών διατίθεται στο εμπόριο με μία από τις ακόλουθες μορφές:

- νωπό,

- κατεψυγμένο ή

- βαθείας καταψύξεως.

3. Το προσυσκευασμένο κατεψυγμένο ή βαθείας καταψύξεως κρέας πουλερικών μπορεί να κατατάσσεται κατά κατηγορία βάρους. Οι σχετικές λεπτομερείς διατάξεις θα καθοριστούν σύμφωνα με τη διαδικασία που καθορίζεται στο άρθρο 17 του κανονισμού (ΕΟΚ) αριθ. 2777/75.

Άρθρο 4

Εκτός από τους εθνικούς κανόνες που θεσπίζονται σύμφωνα με την οδηγία 79/112/ΕΟΚ, πρέπει να αναγράφονται στα συνοδευτικά εμπορικά έγγραφα οι ακόλουθες συμπληρωματικές ενδείξεις κατά την έννοια του άρθρου 11 παράγραφος 1 στοιχείο β) της εν λόγω οδηγίας:

α) η κατηγορία όπως αναφέρεται στο άρθρο 3 παράγραφος 1 του παρόντος κανονισμού·

β) η κατάσταση στην οποία το κρέας πουλερικών διατίθεται στο εμπόριο σύμφωνα με το άρθρο 3 παράγραφος 2 του παρόντος κανονισμού και η συνιστώμενη θερμοκρασία αποθήκευσης.

Άρθρο 5

1. Εκτός από τους εθνικούς κανόνες που θεσπίζονται σύμφωνα με την οδηγία 79/112/ΕΟΚ, η επισήμανση και η παρουσίαση του κρέατος πουλερικών που προορίζεται για τον τελικό καταναλωτή καθώς επίσης και η διαφήμισή του πρέπει να είναι σύμφωνες με τις συμπληρωματικές απαιτήσεις που αναφέρονται στις παραγράφους 3, 4, 5 και 6 του παρόντος άρθρου και στο άρθρο 7 παράγραφος 2.

2. Στην περίπτωση νωπού κρέατος πουλερικών, η ημερομηνία ελάχιστης διατηρησιμότητας αντικαθίσταται από την ημερομηνία της ένδειξης «ανάλωση πριν από . . .» σύμφωνα με το άρθρο 9α παράγραφος 1 της οδηγίας 79/112/ΕΟΚ.

3. Στην περίπτωση προσυσκευασμένου κρέατος πουλερικών, πρέπει επίσης να αναγράφονται στην προσυσκευασία του κρέατος, ή στην ετικέτα του και αναπόσπαστα συνδεδεμένα με αυτή τα ακόλουθα στοιχεία:

α) η κατηγορία όπως αναφέρεται στο άρθρο 3 παράγραφος 1 του παρόντος κανονισμού·

β) στην περίπτωση του νωπού κρέατος πουλερικών, η συνολική τιμή και η τιμή ανά μονάδα βάρους στη λιανική πώληση·

γ) η κατάσταση στην οποία το κρέας πουλερικών διατίθεται στο εμπόριο σύμφωνα με το άρθρο 3 παράγραφος 2 του παρόντος κανονισμού και η συνιστώμενη θερμοκρασία αποθήκευσης·

δ) ο αριθμός μητρώου του σφαγείου ή του εργαστηρίου τεμαχισμού, εκτός από τις περιπτώσεις που ο τεμαχισμός και η αφαίρεση κοκκάλων πραγματοποιείται στον τόπο πώλησης, όπως προβλέπεται στο άρθρο 3 παράγραφος 7 της οδηγίας 71/118/ΕΟΚ·

ε) στην περίπτωση του κρέατος πουλερικών που εισάγεται από τρίτες χώρες, ένδειξη της χώρας καταγωγής.

4. Όταν το κρέας πουλερικών διατίθεται προς πώληση χωρίς προσυσκευασία, εκτός από τις περιπτώσεις που ο τεμαχισμός και η αφαίρεση κοκκάλων γίνεται στον τόπο πώλησης όπως το προβλέπει το άρθρο 3 παράγραφος 7 της οδηγίας 71/118/ΕΟΚ, και εφόσον αυτός ο τεμαχισμός και η αφαίρεση κοκκάλων γίνεται κατ' αίτηση του καταναλωτή και παρουσία του, το άρθρο 12 της οδηγίας 79/112/ΕΟΚ εφαρμόζεται για τις ακόλουθες συμπληρωματικές ενδείξεις:

α) την κατηγορία όπως αναφέρεται στο άρθρο 3 παράγραφος 1·

β) την τιμή ανά μονάδα βάρους στη λιανική πώληση·

γ) την κατάσταση στην οποία το κρέας πουλερικών διατίθεται στο εμπόριο σύμφωνα με το άρθρο 3 παράγραφος 2 του παρόντος κανονισμού και τη συνιστώμενη θερμοκρασία αποθήκευσης·

δ) τον αριθμό μητρώου του σφαγείου ή του εργαστηρίου τεμαχισμού·

ε) στην περίπτωση του κρέατος πουλερικών που εισάγεται από τρίτες χώρες, ένδειξη της χώρας καταγωγής.

5. Οι λεπτομερείς κανόνες που αφορούν την ένδειξη της ονομασίας πώλησης κατά την έννοια του άρθρου 3 παράγραφος 1 σημείο 1) της οδηγίας 79/112/ΕΟΚ μπορούν να καθορισθούν κατά τη διαδικασία που προβλέπεται στο άρθρο 17 του κανονισμού (ΕΟΚ) αριθ. 2777/75.

6. Σύμφωνα με τη διαδικασία που προβλέπεται στο άρθρο 17 του κανονισμού (ΕΟΚ) αριθ. 2777/75 θεσπίζονται οι λεπτομερείς κανόνες σχετικά με την:

α) προαιρετική ένδειξη της χρησιμοποιούμενης μεθόδου ψύξης·

β) προαιρετική ένδειξη της χρησιμοποιούμενης μεθόδου εκτροφής, καθώς και των όρων τακτικού ελέγχου στον οποίο υπόκειται η χρήση αυτής της ένδειξης.

Κατά την ίδια διαδικασία καθορίζονται και οι όροι με τους οποίους μπορεί να διενεργείται ο τακτικός έλεγχος που προβλέπεται στο πρώτο εδάφιο στοιχείο β) από οργανισμό τον οποίο ορίζει το κράτος μέλος και ο οποίος παρέχει τις απαραίτητες εγγυήσεις ανεξαρτησίας έναντι των ενδιαφερομένων παραγωγών.

Άρθρο 6

Κατά παρέκκλιση από τα άρθρα 3, 4 και 5, δεν κρίνεται αναγκαίο να κατατάσσεται το κρέας πουλερικών ή να αναφέρονται οι συμπληρωματικές ενδείξεις που προβλέπονται στα άρθρα 3, 4, και 5 στις περιπτώσεις παραδόσεων στα εργαστήρια τεμαχισμού και μεταποίησης κατά την έννοια των άρθρων 2 και 3 της οδηγίας 80/879/ΕΟΚ της Επιτροπής της 3ης Σεπτεμβρίου 1980 για την υγειονομική επισήμανση των μεγάλων συσκευασιών νωπών κρεάτων πουλερικών (1).

Άρθρο 7

1. Σύμφωνα με τη διαδικασία του άρθρου 17 του κανονισμού (ΕΟΚ) αριθ. 2777/75 καθορίζονται, κατά την παρασκευή νωπών και κατεψυγμένων σφαγίων και σφαγίων βαθείας καταψύξεως, τα από τεχνικής άποψης αναπόφευκτα ποσοστά απορρόφησης ύδατος των οποίων δεν πρέπει να γίνεται υπέρβαση, καθώς και οι σχετικές ενιαίες μέθοδοι ελέγχου.

2. Σύμφωνα με την ίδια διαδικασία, μπορεί να καταστεί υποχρεωτική η ένδειξη των ποσοστών της ελάχιστης τεχνικά αναπόφευκτης απορρόφησης ύδατος που αναφέρονται στην παράγραφο 1.

Άρθρο 8

1. Τα κράτη μέλη καθορίζουν για το σκοπό αυτό τις αρμόδιες αρχές που είναι επιφορτισμένες με τον έλεγχο της τήρησης των διατάξεων του παρόντος κανονισμού το αργότερο ένα μήνα πριν από την έναρξη εφαρμογής τους.

2. Ο αναφερόμενος στην παράγραφο 1 καθορισμός των αρχών ανακοινώνεται στην Επιτροπή και στα άλλα κράτη μέλη καθώς και οποιαδήποτε σχετική μεταβολή.

3. Οι αρχές που προβλέπονται στην παράγραφο 1 διεξάγουν ελέγχους:

α) σε αντιπροσωπευτικά δείγματα του κρέατος πουλερικών σε όλα τα στάδια εμπορίας καθώς και κατά τη μεταφορά·

β) σε αντιπροσωπευτικό δείγμα του κρέατος πουλερικών κατά τον εκτελωνισμό του κρέατος πουλερικών που εισάγεται από τρίτες χώρες.

Άρθρο 9

Οι λεπτομερείς κανόνες για την εφαρμογή του παρόντος κανονισμού, ιδίως για τα κριτήρια κατάταξης κατά την έννοια του άρθρου 3 παράγραφος 1 παραπάνω, καθώς και τα μέτρα για την εξασφάλιση της ενιαίας εφαρμογής του παρόντος κανονισμού θεσπίζονται σύμφωνα με τη διαδικασία που προβλέπεται στο άρθρο 17 του κανονισμού (ΕΟΚ) αριθ. 2777/75.

Άρθρο 10

Τα κράτη μέλη λαμβάνουν όλα τα ενδεδειγμένα μέτρα για την επιβολή κυρώσεων σε περίπτωση παραβάσεων του παρόντος κανονισμού.

Άρθρο 11

Τα κράτη μέλη και η Επιτροπή ανταλάσσουν τις αναγκαίες πληροφορίες για την εφαρμογή του παρόντος κανονισμού.

Άρθρο 12

Ο κανονισμός (ΕΟΚ) αριθ. 2967/76 εξακολουθεί να εφαρμόζεται μέχρις ότου τεθούν σε εφαρμογή τα μέτρα που θα θεσπιστούν σύμφωνα με το άρθρο 7 του παρόντος κανονισμού.

Άρθρο 13

Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Εφαρμόζεται από την 1η Ιουλίου 1991.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Λουξεμβούργο, 26 Ιουνίου 1990.

Για το Συμβούλιο

Ο Πρόεδρος

M. O'KENNEDY

(1) ΕΕ αριθ. L 282 της 1. 11. 1975, σ. 77.

(2) ΕΕ αριθ. L 128 της 11. 5. 1989, σ. 29.

(3) ΕΕ αριθ. L 55 της 8. 3. 1971, σ. 23.

(4) ΕΕ αριθ. L 382 της 31. 12. 1988, σ. 3.

(5) ΕΕ αριθ. L 33 της 8. 2. 1979, σ. 1.

(6) ΕΕ αριθ. L 186 της 13. 6. 1989, σ. 17.

(1) ΕΕ αριθ. L 339 της 8. 12. 1976, σ. 1.

(2) ΕΕ αριθ. L 315 της 15. 11. 1983, σ. 17.

(3) ΕΕ αριθ. L 40 της 11. 2. 1989, σ. 51.

(1) ΕΕ αριθ. L 251 της 24. 9. 1980, σ. 10.